התוכנית של מינהל התכנון תחבר בין היישובים עצמם ובינם לתחנות הרכבת ומרכזי התעסוקה הגדולים באזור. מתכנן מחוז מרכז: "הדרך הנכונה להתמודדות עם הפקקים בשרון — שהם הכבדים במדינה — היא באמצעות שבילי אופניים שיקלו על אפשרויות התנועה"
הוועדה המחוזית לתכנון ובנייה מרכז במינהל התכנון הציגה בימים האחרונים תוכנית חדשה להקמת רשת שבילי אופניים שתחבר בין היישובים בשרון, ומהם לתחנות הרכבת ואזורי התעסוקה הגדולים באזור — כך נודע ל–TheMarker.
התוכנית החדשה, המהווה פיילוט אזורי ראשון מסוגו, מקיפה את המועצות האזוריות עמק חפר, דרום השרון, לב שרון וחוף השרון, אבן יהודה, הרצליה, טייבה, טירה, כפר יונה, כפר סבא, כפר שמריהו, נתניה, פרדסיה, קדימה־צורן, קלנסווה ורעננה. אזור זה מוגדר על ידי מינהל התכנון כאזור שבו העומס התחבורתי הוא ההקשה ביותר במדינה, ושאינו מקבל כיום מענה בתוכניות אחרות, דוגמת אופנידן, המקודמות סביב מטרופולין תל אביב. התוכנית, המקודמת בשיתוף משרד התחבורה, הוצגה בשבוע שעבר על ידי הוועדה המחוזית במפגש עם מהנדסי הערים ברשויות המרכזיות במרחב השרון.